જોકે ભાજપે પણ ગોરખપુર અને ફુલપુર પછી કૈરાનામાં પણ હિન્દુત્વના નામે કોન્સોલિડેશન નથી થઈ શક્યું તે યાદ રાખવું રહ્યું. સાવ નથી થયું તેવું પણ નથી, પણ તે પૂરતું નથી તે ગણતરીમાં લેવું પડશે. કોન્સોલિડેશન સાથે 40થી 45 ટકા મતો મેળવી શકાય, પણ સામે મતોનું વિભાજન થવું જોઈએ. સામે બધા જ પક્ષોએ એકઠા થાય એટલે 45 સામે 50 ટકા મતોથી વિપક્ષ જીતવાનો છે. ભાજપના નેતાઓ કહેવા લાગ્યા છે કે આ ગણિત તેમના ધ્યાનમાં જ છે. ભાજપ સંગઠનની છેલ્લી કેટલીક બેઠકોમાં પક્ષપ્રમુખ અમિત શાહે કાર્યકરોને નવું ટાર્ગેટ પણ આપવાનું શરૂ કર્યું છે. ભાજપે હવે 35 ટકા મતો મેળવવા અને વિપક્ષના મતોમાં ભાગલા પાડવા તેનાથી ચાલશે નહિ. તેમણે સ્પષ્ટ મેસેજ આપ્યો છે કે ભાજપે 50 પ્લસ મતો માટે જ કોશિશ કરવાની છે. કઈ રીતે થઈ શકશે તેની જાહેરમાં ચર્ચા નથી થઈ, પણ ભાજપ તેના માટે આંતરિક સ્ટ્રેટેજી ચોક્કસ તૈયાર કરશે. ભાજપનો મૂળભૂત ટેકેદાર વર્ગ લગભગ 30 ટકા સુધી પહોંચ્યો છે. નવી પેઢી, યુવાનો અને મહિલાઓના મતો નરેન્દ્ર મોદીના કારણે મળે છે તેથી પાંચથી સાત ટકા મતોનો ઉમેરો થાય છે. ભાજપે ઓબીસી અને દલિત-આદિવાસી નેતાઓને પણ વધારે ટિકિટો આપવાની નીતિ અપનાવી છે. તેના કારણે જ્ઞાતિ ગણતરી પ્રમાણે અને કર્ણાટકમાં જોવા મળ્યું હતું તે પ્રમાણે રેડ્ડી બંધુઓ જેવા સ્થાનિક મજબૂત નેતાઓને સાથે લેવાનું શરૂ કર્યું છે. ગમે તેવા બદનામ હોય, ગમે તે પક્ષના હોય, ભાજપથી વિરુદ્ધની વિચારધારાના હોય તો પણ તેમને ભાજપમાં લઈ આવવા અને ટિકિટો આપવી. તે સ્ટ્રેટેજીને કારણે પાંચથી સાત ટકા મતો વધારાના મળે છે. તેનો અર્થ એ થયો કે 45થી 48 ટકા સુધી પહોંચવાની ફોર્મુલા જુદી જુદી રીતે અજમાયશમાં આવી ગઈ છે.